b'\n_START_ARTICLE_\nKaledoninis naktikovis\n_START_SECTION_\nPaplitimas\n_START_PARAGRAPH_\nPaplit\xc4\x99s Australijoje, Brun\xc4\x97juje, Kal\xc4\x97d\xc5\xb3 saloje, Kokos\xc5\xb3 (Kilingo) Saloje, Indonezijoje, Malaizijoje, Mikronezijoje, Naujojoje Kaledonijoje, Marianos \xc5\xa0iaurin\xc4\x97se Salose, Palau, Papua Naujojoje Gvin\xc4\x97joje, Saliamono salose, Timore. Tik\xc4\x97tina, kad Japonijoje i\xc5\xa1nyk\xc4\x99s. Introdukuotas Naujojoje Zelandijoje.\n_START_SECTION_\nSuaug\xc4\x97li\xc5\xb3 i\xc5\xa1vaizda\n_START_PARAGRAPH_\nVidutinio dyd\xc5\xbeio garninis pauk\xc5\xa1tis. K\xc5\xabno ilgis 55 \xe2\x80\x93 65 cm, atstumas tarp sparnugali\xc5\xb3 95 \xe2\x80\x93 110 cm, svoris \xe2\x80\x93 810 \xe2\x80\x93 1014 g. Patel\xc4\x97 smulkesn\xc4\x97 u\xc5\xbe patin\xc4\x85. Pakau\xc5\xa1is ir sprandas pilkai juodas. Vir\xc5\xa1 aki\xc5\xb3 balta juosta. Veidas rudas. Snapas trumpas, juodas. Odos plotas tarp aki\xc5\xb3 ir posnapio \xc5\xbealiai geltonas. Rainel\xc4\x97 geltona. Kaklas trumpas, storas. Nugarin\xc4\x97 kaklo dalis, nugara, uodega ir sparno i\xc5\xa1or\xc4\x97 ruda, rusva arba ka\xc5\xa1tonin\xc4\x97. Kaklas ir pilvas baltos spalvos. Kojos ir letenos yra \xc5\xbealios arba oran\xc5\xbei\xc5\xa1kai geltonos._NEWLINE_Veisimosi apdaras: dvi \xe2\x80\x93 trys ilgos, baltos plunksnos pakau\xc5\xa1yje, \xc5\xbeydras odos plotas tarp posnapio ir aki\xc5\xb3, oran\xc5\xbein\xc4\x97 rainel\xc4\x97, ry\xc5\xa1kiai ro\xc5\xbein\xc4\x97s arba raudonos kojos.\n_START_SECTION_\nJaunikli\xc5\xb3 i\xc5\xa1vaizda\n_START_PARAGRAPH_\nJaunikliai rudi, i\xc5\xa1marginti tamsiai geltonais ir baltais \xc5\xa1lakais. Pakau\xc5\xa1is juodas, i\xc5\xa1margintas tamsiai geltonais dry\xc5\xbeiais. Rainel\xc4\x97 geltona. Odos plotas tarp posnapio ir aki\xc5\xb3 geltonas. Antsnapis pilkai juodas, pakra\xc5\xa1\xc4\x8diai geltoni. Posnapis gelsvai \xc5\xbealias, galiukas su juodu kra\xc5\xa1tu. Smakras ir gerkl\xc4\x97s vir\xc5\xa1us balti. Kaklas tamsiai geltonas, i\xc5\xa1margintas rudomis juostel\xc4\x97mis. Nugara ruda, i\xc5\xa1marginta tamsiai geltonomis d\xc4\x97mel\xc4\x97mis. Pasturgalis baltas. Uodegos vir\xc5\xa1us rudas, plunksnos apkra\xc5\xa1tuotos tamsiai geltona spalva. Sparno vir\xc5\xa1us rudas, plunksn\xc5\xb3 vir\xc5\xa1\xc5\xabn\xc4\x97se tamsiai geltonos d\xc4\x97m\xc4\x97s. Sparn\xc5\xb3 apa\xc4\x8dia balta, i\xc5\xa1marginta pilkai rudomis juostel\xc4\x97mis. Plasnojamosios plunksnos rudos. K\xc5\xabno apa\xc4\x8dia ruda, i\xc5\xa1marginta kremin\xc4\x97mis juostel\xc4\x97mis. Kojos ir letenos \xc5\xbealios\n_START_SECTION_\nBiologija\n_START_PARAGRAPH_\nNaktinis pauk\xc5\xa1tis. Dien\xc4\x85, didel\xc4\x97mis grup\xc4\x97mis, slepiasi tankioje augalijoje. Veisimosi metu maitinasi ir dien\xc4\x85. Biotopas \xe2\x80\x93 tankia augalija apaug\xc4\x99 stovin\xc4\x8dio arba l\xc4\x97tai tekan\xc4\x8dio vandens telkiniai. Laikosi pelk\xc4\x97se, pae\xc5\xbeer\xc4\x97se, dr\xc4\x97gnose pievose, \xc5\xa1alia nesrauni\xc5\xb3 upi\xc5\xb3. Kartais aptinkamas \xc5\xa1alia s\xc5\xabraus vandens telkini\xc5\xb3.\n_START_SECTION_\nMityba\n_START_PARAGRAPH_\nMinta v\xc4\x97\xc5\xbeiagyviais, vabzd\xc5\xbeiais, \xc5\xbeuvimi ir varliagyviais, pauk\xc5\xa1\xc4\x8di\xc5\xb3 jaunikliais, smulkiais \xc5\xbeinduoliais. Cherax ir Eustacus gen\xc4\x8di\xc5\xb3 v\xc4\x97\xc5\xbeiai sudaro did\xc5\xbei\xc4\x85j\xc4\x85 maisto raciono dal\xc4\xaf. Da\xc5\xbenai med\xc5\xbeioja krevetes ir krabus. Minta gambuzijomis bei paprast\xc5\xb3j\xc5\xb3 karos\xc5\xb3 genties \xc5\xbeuvimis. Gaudo ne tik vandeninius, bet ir sausumos vabzd\xc5\xbeius ir j\xc5\xb3 lervas: svirplius, vandens vabalus, vik\xc5\xa1rus, vapsvas, skruzd\xc4\x97les, \xc5\xbeirgeli\xc5\xb3 lervas ir termitus. Geba sugauti varles, rup\xc5\xab\xc5\xbees, peles ir i\xc5\xa1siritusius j\xc5\xabrini\xc5\xb3 v\xc4\x97\xc5\xbeli\xc5\xb3 jauniklius. Kolonijini\xc5\xb3 pauk\xc5\xa1\xc4\x8di\xc5\xb3 (kormoranini\xc5\xb3, ibi\xc5\xb3, girnovi\xc5\xb3) ir pavieniai perin\xc4\x8di\xc5\xb3 pauk\xc5\xa1\xc4\x8di\xc5\xb3 (vieversi\xc5\xb3, an\xc4\x8di\xc5\xb3 ir naminio \xc5\xbevirblio) jaunikliai. Grobio ie\xc5\xa1ko l\xc4\x97tai braidydamas arba stov\xc4\x97damas ir nejud\xc4\x97damas stebi vanden\xc4\xaf.\n_START_SECTION_\nDauginimasis\n_START_PARAGRAPH_\nVeisimosi periodo prad\xc5\xbeia priklauso nuo lietingojo sezono. Bendruomeni\xc5\xa1ki pauk\xc5\xa1\xc4\x8diai. Veisiasi 200 \xe2\x80\x93 3000 por\xc5\xb3 pauk\xc5\xa1\xc4\x8di\xc5\xb3 kolonijose, kartu su girnov\xc4\x97mis, kitais garniais, kormoraniniais pauk\xc5\xa1\xc4\x8diais._NEWLINE_Lizdaviet\xc4\x97s pelk\xc4\x97se, raistuose, salose. Da\xc5\xbeniausiai lizdus krauna med\xc5\xbeiuose su tankia laja, 20 m auk\xc5\xa1tyje arba i\xc5\xa1sikerojusiuose kr\xc5\xabmuose. Salose lizdus krauna ant \xc5\xbeem\xc4\x97s. Lizdas kraunamas i\xc5\xa1 \xc5\xa1ak\xc5\xb3, i\xc5\xa1klojamas lapais, yra 20 \xe2\x80\x93 30 cm diametro ir 3 \xe2\x80\x93 4 cm auk\xc5\xa1\xc4\x8dio. \xc5\xa0akas lizdui renka patinas. Kartais \xc5\xa1akas nurenka nuo kit\xc5\xb3 lizd\xc5\xb3. Lizd\xc4\x85 krauna abu partneriai._NEWLINE_D\xc4\x97tyje 2 \xe2\x80\x93 3 \xc5\xbealsvai \xc5\xbeydri kiau\xc5\xa1iniai. Inkubacija trunka 21 dien\xc4\x85. Peri abu t\xc4\x97vai. I\xc5\xa1sirit\xc4\x99 pauk\xc5\xa1\xc4\x8diuk\xc5\xb3 nugara apaugusi tamsiai rudais p\xc5\xabkais, o apa\xc4\x8dia \xe2\x80\x93 baltais. Snapas kremin\xc4\x97s spalvos, kra\xc5\xa1tai pilkai juodi. Rainel\xc4\x97 oran\xc5\xbein\xc4\x97. Odos plotas tarp snapo ir aki\xc5\xb3 yra oran\xc5\xbei\xc5\xa1kai ro\xc5\xbeinis. Kojos ir letenos tamsiai \xc5\xbealios. Jaunikliais r\xc5\xabpinasi abu t\xc4\x97vai. Pirmosiomis dienomis jauniklius maitina atrydami maist\xc4\x85 ir supildami jiems \xc4\xaf burn\xc4\x85, v\xc4\x97liau atryt\xc4\x85 maist\xc4\x85 supila \xc4\xaf lizd\xc4\x85. 14 dien\xc5\xb3 jaunikliai \xc4\xaf lizd\xc4\x85 gr\xc4\xaf\xc5\xbeta tik maitintis. 21 dienos jauniklius t\xc4\x97vai maitina ne lizde. Apsiplunksnuoja 6 \xe2\x80\x93 7 savai\xc4\x8di\xc5\xb3.'